Amy-Leigh-verdagtes: Hiér is die vermeende baasbreine | Maroela Media
Amy-Leigh-verdagtes: Hiér is die vermeende baasbreine
Die beskuldigdes haas terug na die aanhoudingselle. Foto: Mia Slabbert
Die drie beweerde baasbreine agter die ontvoering van klein Amy-Leigh de Jager presies 'n week gelede, het Maandag vlugtig in die Vanderbijlpark-landdroshof verskyn.
Die sesjarige Amy-Leigh is Maandag omstreeks 08:00 voor die Laerskool Kollegepark, waar sy 'n graad R-leerder is, uit haar ma, Angeline de Jager, se arms gegryp. Vier mans in 'n Toyota Fortuner het glo met haar weggejaag.
Vandag het Tharina Human (27), 'n onderwyseres by die skool, asook Laetitia Nel (40) en Pieter van Zyl vlugtig op aanklagte van ontvoering in 'n volgepakte hof verskyn.
Human se blonde hare was styf in 'n poniestert vasgemaak waar sy langs Nel en Van Zyl in die beskuldigdebank verskyn het. Dit het gelyk of Van Zyl beserings aan sy gesig opgedoen het.
Human het deurentyd haar gesig probeer verbloem. Foto: Mia Slabbert
Die hofverrigtinge het maar enkele minute geduur waarna landdros Hussein Khota die saak tot 19 September uitgestel het wanneer die drie 'n formele aansoek om borgtog gaan indien. Hulle het nog nie op die aanklagte gepleit nie.
Die verdagtes het hierna baie vinnig na die aanhoudingselle beweeg. Human het haar gesig met 'n baadjie probeer wegsteek.
De Jager en haar man, Wynand, het voor in die hof gesit, digby waar Riaan Botha, Human se pa, ook gesit het. Hulle het die hofsaal inderhaas verlaat nadat die hof verdaag het.
Wynand en Angeline de Jager in die hof. Foto: Mia Slabbert
Die Gautengse LUR vir onderwys, Panyaza Lesufi, het ook die hofverrigtinge bygewoon. Hy het buite die hof gesê hy wou sy ondersteuning aan die gesin gee en hulle bedank omdat hulle nie besluit het om hulle kinders na 'n ander skool te stuur nie.
Human is reeds geskors. "Ons is ook hier om antwoorde te kry. Ons wil weet hoekom. Hoekom is 'n skoolkind geteiken? Hoekom doen iemand iets van dié aard," het Lesufi gesê.
Lesufi praat met Amy-Leigh se ouers in die hof. Foto: Mia Slabbert
Die LUR het gesê verskeie leerders het vir berading ná die voorval gevra, terwyl onderwysers ook gevra het vir ondersteuning. "Ons het ouers wat vra of hulle kinders veilig is," het Lesufi gesê.
Human se pa het sy dogter in die hof 'n drukkie gegee en ná die hofverrigtinge gesê die familie het 'n hegte band en dat hulle saamstaan deur die gebeure.
"My dogter is lewend. Die ontvoerde dogtertjie is lewend en dit gaan goed met haar by die huis. Ons moet nou hoop en glo en na die toekoms kyk," het Botha, wat by tye baie emosioneel geraak het, buite die hof gesê. Verskeie mense het hom ook daar ondersteun.
Die ontvoering van Amy-Leigh het gelei tot 'n reusesoektog na haar – asook onophoudelike bespiegelings oor wie vir die dramatiese ontvoering verantwoordelik was. Amy-Leigh is die volgende oggend ongedeerd teruggevind.
Riaan Botha, Human se pa, in die hof. Foto: Mia Slabbert
Die LUR vir onderwys in Gauteng, Panyaza Lesufi. (Foto: Mia Slabbert)
Amy-Leigh: Onderwyseres geskors hangende ondersoek
Nog een vas ná Lethbridge-moord
Ek verstaan nie. Hulle het gepraat van 4 vrouens en 1 man. Waar is die 4rde vrou dan?
Ek verstaan nie wat Lesufi daar maak nie. Die ontvoering het nou wel buite 'n skool gebeur, maar dit kon enige ander plek ook gebeur het. Hy is sommer net nuuskierig en probeer een of ander wins uit die episode maak.